‘Nuwe ANC-erfenismonumente gee eensydige weergawe van geskiedenis’‘n Standbeeld van Solomon Tshekiso Plaatje by die onthulling van die monumente. Foto: Twitter/SA Gov News Die vakbond Solidariteit het Donderdag gesê die nuwe erfenispark met standbeelde van historiese “vryheidsvegters” in die Fonteinedal-oord in Groenkloof, Pretoria, is net nóg ŉ manier waarop die regering die geskiedenis verdraai en rassespanning aanhits. Maroela Media het vroeër berig dat die oprigting van ongeveer 400 standbeelde van historiese ANC-figure wat vir die oord beplan word tot soveel as R700 miljoen se belastinggeld kan kos. Dali Tambo, seun van die eertydse ANC-president Oliver Tambo, het vandeesweek tydens die onthulling van die eerste 55 standbeelde in die park aan die media gesê dat daar nie ŉ prys geheg kan word aan die erfenis van ŉ nasie wat vir 350 jaar gely nie. Nathi Mthethwa, minister van kuns en kultuur, het tydens die geleentheid gesê dat die park standbeelde van individue wat vir “vryheid” gesterf het, bevat. Volgens Juran van den Heever, woordvoerder van Solidariteit, skep uitsprake soos dié die indruk dat swart mense sedert die aankoms van Jan van Riebeeck in 1652 onder die bewind van wit mense gely het. “Dit is ŉ growwe, eensydige voorstelling van die geskiedenis. Boonop bevat die park ook heelwat standbeelde van individue wat nie tydens opstande teen kolonialisme en apartheid gesterf het nie. Dit sluit onder andere in oudpres. Nelson Mandela en anti-apartheidaktiviste Walter Sisulu en Oliver Tambo, van wie daar standbeelde in die park is. Hulle is dood aan natuurlike oorsake. Die park is dus ŉ onrealistiese romantisering van vegters teen apartheid,” het Van den Heever gesê. Standbeelde van Walter en Albertina Sisulu by die onthulling van die erfenismonumente. Foto: Twitter/SA Gov News Volgens Van den Heever het Mthethwa ook daarop gewys dat die beeldhouers wat die standbeelde gemaak het die land se storie herskryf het. “Dit is goed dat alle gemeenskappe die geleentheid gegun word om hul ‘storie’ te skryf, maar nie ten koste van ander gemeenskappe en hul ‘stories’ nie,” het hy gesê. “Aan die een kant wil die ANC-jeugliga standbeelde van Afrikanerleiers verwyder omdat dit ŉ eensydige weergawe van die geskiedenis weergee, maar aan die ander kant word miljoene rande se belastinggeld gespandeer om standbeelde van historiese ANC-figure, wat teen apartheid geveg het, op te rig.” “Dit is duidelik dat die ANC dubbele standaarde handhaaf en eintlik sy eie weergawe van die geskiedenis as die enigste weergawe vir duisende toeriste van oor die wêreld wil voorhou. Die land se storie kan nie ten koste van wit mense, wie se belastinggeld bygedra het om die standbeelde op te rig, herskryf word nie.”